Bedriften startet som en liten landhandel i kjelleren til Kari og Nils H. Lerum i Luster i 1905. Ved landhandelen ble det et naturlig hentested for bær som lokalbefolkningen skulle sende til Bergen. Det sies at noen tønner med bær ikke fikk plass på båten rundt 1907, og Kari kokte innholdet til saft. I 1909 ble det bygd et lite hus i den vegløse bygda Sørheim. Her begynte Kari og Nils å koke bær til saft for salg. I 1919 ble produksjonen utvidet og flyttet fra Sørheim til Sogndal, hvor tilgangen på råvarer fra bøndene i Sognebygdene var mye bedre.